पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन के दौरान शहर में कहीं आमजन व दुकानदार ज्यादा सावधानी बरतते नजर आएं, तो कहीं पर कोविड प्रोटोकॉल को भूलकर बेफिक्री के अालम में समानों की खरीद-बिक्री करते देखे गए। खासकर सब्जी मंडियों में लोगों की बेपरवाह दिख रही भीड़ खतरे की ओर इशारा कर रही है। शुक्रवार को तीसरे दिन की सुबह करीब सात बजे सब्जी, दूध, फल व किराना समानों की खरीदारी के लिए दुकानों पर लोगों की भारी भीड़ देखी गई। सरकार व जिला प्रशासन द्वारा काफी दिनों पढ़ाए जा रहे सोशल डिस्टेसिंग के पाठ को भूलकर ग्राहक व दुकानदार एक-दूसरे से सटकर समानों की खरीद-बिक्री करते हुए देखे गए। हालाकि लॉकडाउन को पालन कराने के लिए पुलिस काफी सख्त दिखी।
घड़ी की सूई जैसे ही सुबह के ग्यारह पर पहुंची, पुलिस अफसर एवं जवान शहर की सड़कों पर सायरन बजाते हुए दौड़ लगाने लगे। पुलिस की गाड़ी को देखते ही शहर के विभिन्न स्थानों पर स्थित दुकानों के शटर धड़ाधड़ गिरने लगे। लेकिन सब्जी मंडी व पटना-गया रोड पर कई दुकानें 11 बजे के बजाय कुछ देर बाद बंद हुईं। लग्न के इस मौसम में शहर की मुख्य किराना दुकानों पर ग्राहकों की भीड़ जमा होने के कारण दुकानदारों को दुकान समेटने में विलंब हो गया। कुछ दुकानें बाहर से तो बंद देखी गयी, लेकिन शटर के अंदर ग्राहक व दुकानदार समानों की खरीद-बिक्री करते रहे। यहां तक कि कई दुकानों के बाहर ग्राहकों के जूते-चप्पल भी देखे गए। इससे इस बात का पता चल रहा था कि दुकानों के अंदर ग्राहक मौजूद हैं। उधर पुलिस व प्रशासनिक अफसर वाहनों में लगे माइक के माध्यम से लोगों को अपने-अपने घरों में रहने एवं दुकानदारों को दुकानें समय पर बंद करने के लिए एनाउंसमेंट कर रहे थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn